Libra แรงสะเทือนวงการเงินโลก
พลันที่ “เฟซบุ๊ก” เปิดตัวสกุลเงินดิจิทัลใหม่ชื่อ Libra (ลิบรา) สร้างแรงสั่นสะเทือนต่อวงการการเงินโลกอีกครั้ง นับจากมีการแจ้งเกิดเงินดิจิทัลตัวแรกชื่อว่า Bitcoin (บิตคอยน์) มีหลากหลายเกิดขึ้นมาทันทีว่า Libra จะกลายเป็นอีกสกุลเงินดิจิทัลได้หรือไม่..ที่สำคัญ “เฟซบุ๊ก” จะอาศัยความเป็นโซเชียล มีเดียอันดับหนึ่งของโลก เข้ามาช่วยขับเคลื่อนเพื่อให้บรรลุเป้าหมายได้หรือไม่..!?
27 มิ.ย. 2562

พลวัตปี 2019 : สุภชัย ปกป้อง
พลันที่ “เฟซบุ๊ก” เปิดตัวสกุลเงินดิจิทัลใหม่ชื่อ Libra (ลิบรา) สร้างแรงสั่นสะเทือนต่อวงการการเงินโลกอีกครั้ง นับจากมีการแจ้งเกิดเงินดิจิทัลตัวแรกชื่อว่า Bitcoin (บิตคอยน์) มีหลากหลายเกิดขึ้นมาทันทีว่า Libra จะกลายเป็นอีกสกุลเงินดิจิทัลได้หรือไม่..ที่สำคัญ “เฟซบุ๊ก” จะอาศัยความเป็นโซเชียล มีเดียอันดับหนึ่งของโลก เข้ามาช่วยขับเคลื่อนเพื่อให้บรรลุเป้าหมายได้หรือไม่..!?
จากเอกสารที่ชื่อว่า White Paper ขนาดความยาว 12 หน้า ระบุว่า จุดประสงค์การสร้างและออกสกุลเงินดิจิทัล Libra คือการเป็นสกุลเงินของโลก (Global Currency เช่นเดียวกับการสร้าง Bitcoin โดยดำเนินงานอยู่บนระบบบล็อกเชนที่สามารถรองรับผู้ใช้งานระดับ 1,000 ล้านคนทั่วโลก โดยมูลค่า Libra จะถูกหนุนด้วยเงินสำรอง ที่เป็นตะกร้าของสินทรัพย์ในสกุลเงินต่าง ๆ ที่มีความเสี่ยงต่ำ แตกต่างจาก Bitcoin ที่ไม่มีเงินสำรอง
ที่สำคัญอยู่ภายใต้หน่วยงานอิสระชื่อ Libra Association ประกอบด้วยสมาชิกถึง 28 หน่วยงานยักษ์ใหญ่ ในหลายกลุ่มธุรกิจ อาทิ การชำระเงิน เทคโนโลยี และองค์กรไม่แสวงหากำไรต่าง ๆ..!!
อาทิเช่น Mastercard Visa PayPal  Uber Lyft Vodafone Spotify และ eBay เป็นต้น เบื้องต้นแต่ละรายต้องลงขันอย่างน้อยรายละ 10 ล้านเหรียญสหรัฐ เพื่อเป็นกองทุนเริ่มต้นสำหรับค่าดำเนินการและกองทุนสำรองของ Libra นั่นเอง..
โดยหน้าที่หลักของ Libra Association คือ กำกับนโยบายบังคับใช้ ดูแลบริหารจัดการระบบ ทำงานร่วมกับผู้ออกนโยบายแต่ละประเทศ มีสำนักงานใหญ่ตั้งอยู่กรุงเจนีวา ประเทศสวิตเซอร์แลนด์ ที่เป็นศูนย์กลางการเงินของโลก
การสมัครใช้งานคาลิบราและเหรียญ Libra เฟซบุ๊ก ระบุว่าใช้มาตรฐานการตรวจสอบ การลงทะเบียนและการป้องกันการฉ้อโกงแบบเดียวกับธนาคาร ผู้ให้บริการบัตรเครดิตทั่วโลก ที่ต้องใช้บัตรประชาชนเพื่อการยืนยันสมัครใช้งานมีระบบตรวจสอบเพื่อป้องกันพฤติกรรมการโกงแบบเรียลไทม์
เงื่อนไขสำคัญคือ “หากเงินหายจะคืนเต็มจำนวน”..!!!
ที่สำคัญมีข้อตกลงไว้เป็นพันธะสัญญาว่าจะไม่มีการแชร์ข้อมูลบัญชีและข้อมูลการเงินผู้ใช้กับเฟซบุ๊กหรือผู้พัฒนาแอปพลิเคชันรายอื่น ๆ อย่างเด็ดขาด หากไม่ได้รับการยินยอมจากผู้ใช้งานก่อนและข้อมูลจะไม่ถูกนำไปใช้ในการโฆษณาแบบกำหนดเป้าหมายบนแพลตฟอร์มและบริการของเฟซบุ๊กอีกด้วย
การแจ้งเกิด Libra ของเฟซบุ๊กครั้งนี้ ถือเป็นความทะเยอทะยานและท้าทายอย่างยิ่ง ต่อวงการเงินโลก เพราะนี่คือการสร้างสกุลเงินใหม่ขึ้นมา เพื่อใช้งานบนโลกดิจิทัลโดยเฉพาะ แน่นอนอนาคตว่าเมื่อต้องการโอนเงินให้แก่ใครคนใดคนหนึ่ง เพื่อซื้อสินค้าผ่านอีคอมเมิร์ซหรือใช้บริการออนไลน์ ไม่มีความจำเป็นต้องเข้าแอปพลิเคชันธนาคาร สแกนคิวอาร์โค้ด กรอกรหัสบัตรเครดิต เพราะ Libra จะเข้ามาเติมเต็มช่องว่างดังกล่าว
การเกิด “พลวัตทางการเงิน” ครั้งนี้..ถือเป็นแรงสั่นสะเทือนต่อวงการเงินและวงการธนาคารโลกอย่างหลีกเลี่ยงไม่ได้ด้วยประการทั้งปวง..!!??